Kirjoitin toukokuussa Suomiräpin Sisäpiirivitsiksi otsikoidussa postauksessani noin viidenkymmenen henkilön salatusta Facebook-ryhmästä ja siellä harjoitetusta sortavasta kielenkäytöstä sekä naissukupuolen ja vähemmistöryhmien kustannuksella vitsailusta. Kyseiseen keskusteluryhmään kuului useita suosittuja suomalaisia räppäreitä ja räppikulttuurin parissa pyöriviä, laajalti tunnettuja henkilöitä.

Kirjoitukseni käsitteli itse asiassa rap-lyriikassa käytettävän sortavan kielen ongelmallisuutta: ”Se, miten Cheek, Elastinen ja Uniikki kappaleissaan puhuvat naisista, tavoittaa todella suuren massan ihmisiä. Ja asenteet välittyvät. Erityisesti ne välittyvät idoleilta nuoremmille. Siksi ei ole yhtään yhdentekevää, millaista kieltä juuri hittiartistit ja suurten räppitapahtumien järjestäjät käyttävät.”

Luultavasti yllä olevan sitaatin johdosta Cheekin asianajaja lähestyi Imagen päätoimittajaa vaatimalla blogiini oikaisua ja uhkaamalla minua kunnianloukkaussyytteellä.

Keskustelimme päätoimittajan kanssa, ettei kirjoitukseni sisältänyt sellaisia väitteitä, joita minun haluttiin oikaisevan. Lisäsin kuitenkin vaaditun oikaisun sellaisenaan tekstini loppuun, koska en katsonut sen muuttavan kirjoitukseni sisältöä vaan ennemminkin osoittavan, kuinka pikkusieluisesta sakista on kyse. Rap-kulttuurilla tienaavat henkilöt kun eivät olleet lainkaan huolissaan skeneen liitettävästä rasismista sinänsä, vaan ainoastaan siitä, että väitteeni voivat haitata päämiehen elinkeinon harjoittamista.

Hesari kirjoitti lauantaina minulle, kirjailija Sofi Oksaselle ja seksuaalikasvattaja Nina Honkaselle Cheekin ja Elastisen tahoilta lähetetyistä uhkauksista ja mainitsi jutussaan, ettei valtamedioiden uutisointiin ole ilmeisesti pyritty puuttumaan samalla tavalla. En tiedä, onko se totta, mutta tämä edellä mainittu kerta ei ollut ainakaan omalla kohdallani ensimmäinen laatuaan.

Työskentelin aiemmin urbaaniin musiikkiin keskittyneen FUM.fi-verkkomedian toimituspäällikkönä ja toimittajana, eli kirjoitin räppäreistä päivittäin. Kun Profeettojen eli Cheekin ja Elastisen odotettujen yhteiskeikkojen liput tulivat myyntiin, tein aiheesta uutisen.

Koska kyseiset artistit nauttivat suurta kansansuosiota, kirjoitin Helsingin hallikeikan myyneen odotetusti minuuteissa loppuun, mutta Turun Gatorade-areenalla olevan hieman yllättävästi tilaa vielä pari tuntia lipunmyynnin aloittamisen jälkeen. Juttu on otsikoitu tähän nojaten: Löytyykö tästä validi syy mennä Turkuun?

Puolisen tuntia uutisen julkaisusta esimieheni soitti minulle ja kertoi Cheekin managerin Carla Ahoniuksen ottaneen häneen kimmastuneena yhteyttä ja vaatineen jutun muokkaamista, koska Cheek oli ilmeisesti kokenut sen ikävään sävyyn kirjoitetuksi. Minun haluttiin muuttavan tekstiin, että keikat myivät hetkessä loppuun kuin kuumille kiville. Tähän en tietenkään voinut suostua, kun Turun keikan lipputilanne näytti silläkin hetkellä edelleen vihreää. Jutun ingressi kuitenkin muutettiin muotoon: ”Cheekin ja Elastisen eli Profeettojen tuleva Helsingin-keikka myi minuuteissa loppuun, Turussa on tarjolla vielä joitakin paikkoja.”

”Ei pidä purra kättä joka ruokkii”, sanoi esimieheni silloin, ja ymmärrän hänen olleen asemansa ja henkilökohtaisten suhteidensa takia puun ja kuoren välissä.

En siis tiedä, tapahtuuko tätä yleisemmin vai oliko kohdallamme kyseessä enemmän jokin kaverikortti, joka tässä tapauksessa vaikutti asiaan. Toimittajan kuitenkin kuuluu jo journalistin ohjeen mukaan olla vastuussa ennen kaikkea lukijoille/seuraajille ja pyrkiä aina totuudenmukaiseen tiedonvälitykseen. Itse asiassa jo heti Julkisen sanan neuvoston laatiman eettisen ohjeistuksen kolme ensimmäistä kohtaa kertonevat tarpeeksi:

1. Journalisti on vastuussa ennen kaikkea lukijoilleen, kuulijoilleen ja katselijoilleen. Heillä on oikeus saada tietää, mitä yhteiskunnassa tapahtuu.

2. Tiedonvälityksen sisältöä koskevat ratkaisut on tehtävä journalistisin perustein. Tätä päätösvaltaa ei saa missään oloissa luovuttaa toimituksen ulkopuolisille.

3. Journalistilla on oikeus ja velvollisuus torjua painostus tai houkuttelu, jolla yritetään ohjata, estää tai rajoittaa tiedonvälitystä.

Julkaisen tämän postauksen kyseiseen ohjeistukseen nojaten, vaikka blogiani yksityishenkilönä kirjoitankin.